projecte-aina/catalan_government_crawling huggingface dataset:
La gran quantitat de recursos sobre temes de salut disponibles a la xarxa posa més informació que mai a l'abast de tothom, però també pot generar excessos de confiança, alarmismes innecessaris, confusió i fins i tot riscos físics derivats de la poca qualitat o fins i tot de la falsedat dels continguts, així com la proliferació de la venda il·legal de medicaments no autoritzats.
Per evitar els efectes contraproduents de l'excés d'informació i del fàcil accés a fàrmacs que poden ser falsificats o il·legals és important conèixer aquells elements que permeten distingir si els continguts d'un lloc web determinat són fiables.
En l'àmbit de la salut, existeixen segells específics acredatitus de qualitat i diversos indicadors per identificar els medicaments falsificats.
En cas de dubte, convé contrastar sempre la informació amb els professionals sanitaris.
Decàleg de la informació sobre salut a Internet: què heu de fer?
Aquest decàleg és el resultat d'un projecte de recerca coordinat pel Departament de Web Mèdica Acreditada del Col·legi Oficial de Metges de Barcelona.
A l'hora de cercar informació per Internet:
Ja fa temps que és habitual rebre correus electrònics que conviden a adquirir algun tipus de medicament a través d'Internet a un preu molt baix, però aquestes ofertes acostumen a ser il·legals i els medicaments no tenen les autoritzacions necessàries per ser comercialitzats.
Sovint es tracta de productes falsificats, sense cap garantia de qualitat ni d'eficàcia i fins i tot poden ser perjudicials per a la salut.
Malgrat que aquests medicaments poden tenir una aparença legal, en realitat no se'n coneix l'origen ni la composició real, i han estat fabricats, etiquetats o distribuïts de manera fraudulenta.
Hi ha un conjunt d'indicadors que ens poden ajudar a identificar un medicament falsificat:
Les aplicacions mòbils (apps) són programes informàtics dissenyats per ser utilitzats en telèfons intel·ligents, tauletes i altres dispositius mòbils.
Es descarreguen des de plataformes de distribució i poden ser gratuïtes o de pagament.
L'ús de les apps s'ha popularitzat molt entre els usuaris de telèfons mòbils i actualment l'oferta d'aquest tipus de productes és molt extensa.
En aquest context, proliferen les aplicacions per a la cura de la salut i la promoció d'hàbits de vida saludable, com l'alimentació i l'activitat física, dirigides al gran públic, però també les que s'adrecen a pacients i a professionals sanitaris.
Les apps de salut poden ser eines molt útils i interessants, però també poden crear confusió i generar riscos derivats de la poca qualitat dels continguts.
El programa "Dents fortes i sanes" és una iniciativa de l'Agència de Salut Pública de Catalunya (ASPCAT) per fomentar el raspallat de les dents com un hàbit de salut bucodental essencial per a la prevenció de la càries i altres malalties de la boca.
S'adreça als alumnes de primer de primària de tots els centres educatius de Catalunya que ho sol·licitin.
Aquests infants tenen l'edat idònia per aprendre a raspallar-se les dents correctament i mantenir aquest hàbit de salut oral per a la resta de la vida.
Consisteix a distribuir un estoig d'higiene oral entre els alumnes de primer de primària de les escoles que ho sol·licitin.
Es tracta d'un estoig de plàstic perforat per evitar la humitat, amb un espai reservat per identificar-lo amb el nom i la classe de l'infant a fi d'evitar possibles intercanvis.
Les escoles que estiguin interessades a participar en aquest programa i a rebre l'estoig d'higiene oral cal que ho sol·licitin a través del seu ajuntament.
Comença la primavera i els dies s'allarguen, les temperatures són més agradables i ve de gust sortir de casa i fer activitats en contacte amb la natura.
Ara bé, per evitar riscos convé seguir alguns consells, com ara protegir-se del sol, evitar les picades d'insectes i, en cas d'al·lèrgia al pol·len, prevenir-ne els símptomes, que poden arribar a ser força molestos.
D'altra banda, en aquesta època de l'any les responsabilitats diàries i la pressió laboral acumulada durant els mesos d'hivern poden passar factura.
Per tenir l'estrès a ratlla i gaudir d'una primavera saludable es recomana seguir una alimentació equilibrada, fer activitat física diària, evitar el consum de tabac, alcohol i altres drogues, i controlar l'estat de salut.
Tot i que els dies s'escurcen i les temperatures cauen, l'hivern no té perquè ser sinònim de quedar-se a casa i atrinxerar-se sota una manta al sofà.
La neu, per exemple, ofereix moltes possibilitats per gaudir a l'aire lliure amb la família o els amics, com ara practicar esports o fer un ninot de neu.
La celebració de les festes de Nadal, a més, augmenta el temps de lleure i, per tant, l'opció de passar uns dies fora de casa i agafar forces per fer front a nous reptes de cara a l'any que comença.
D'altra banda, la grip i el refredat són habituals en aquesta època de l'any i convé prevenir-los i aturar-ne el contagi.
Durant els mesos de fred les urgències dels hospitals s'acostumen a col·lapsar: aneu-hi només si és estrictament necessari i en cas de dubte truqueu al 061 CatSalut Respon.
La fi de les vacances d'estiu i l'arribada de la tardor suposa la tornada a la rutina i a les obligacions diàries, com ara l'inici del curs escolar o la reincorporació al lloc de treball.
Mantenir-se actiu a totes les edats, aprofitar el temps de lleure per fer activitats agradables, seguir una alimentació saludable, abandonar hàbits perjudicials i mantenir la salut al dia, són algunes recomanacions que us poden ajudar a retrobar-vos amb la normalitat amb salut i forces renovades.
Amb l'arribada de l'estiu els dies s'allarguen i ve de gust sortir de casa i aprofitar el temps de lleure per fer activitats a l'aire lliure.
La llista d'opcions és interminable: fer una excursió, anar de càmping, banyar-se a la platja i a la piscina, viatjar, o senzillament passar una bona estona en companyia de la família i dels amics.
D'una banda, tot i que l'estiu és una bona època per incorporar hàbits de vida saludable al nostre dia a dia, com ara fer activitat física o seguir una alimentació saludable, és, alhora, l'estació que més propicia els excessos.
D'altra banda, la calor, el sol i l'aigua ens poden jugar males passades si no apliquem mesures de protecció per garantir la nostra seguretat.
Seguir algunes recomanacions us pot ajudar a prevenir riscos i gaudir d'un estiu saludable i segur.
El contacte regular amb la natura millora la salut i el benestar de les persones.
Els espais verds (parcs urbans, jardins, boscos...) i els espais blaus (rius, llacs, platges...) són el millor escenari per gaudir del temps de lleure.
Permeten fer activitat física, relaxar-se i recuperar-se de l'estrès, aprendre coses noves, compartir temps amb la família i els amics, o fer-ne de nous.
Xarxa per a la Conservació de la Natura
Els estudis científics associen l'entorn natural amb nombrosos beneficis per a la salut física i mental.
Si feu activitats en contacte amb la natura:
En el cas dels infants, el contacte amb la natura fomenta el joc actiu, un element valuós per evitar el sobrepès i l'obesitat i per millorar les habilitats motores, com ara la coordinació, l'agilitat i l'equilibri.
L'evidència científica també associa l'exposició a espais verds durant la infància a importants beneficis en la funció cognitiva: milloren la capacitat d'atenció i la memòria i fomenten, a més, l'aprenentatge.
De fet, l'educació en contacte amb la natura potencia el rendiment acadèmic, la creativitat i l'esperit crític.
El contacte amb la natura també té efectes positius en el desenvolupament emocional i social dels infants i joves: els permet guanyar autoestima i autoconfiança per fer front als reptes del futur, redueix l'estrès i l'agressivitat, promou el control dels impulsos i millora les habilitats socials.
Els nenes i nenes en contacte regular amb la natura tendeixen a desenvolupar estils de vida més saludables durant l'edat adulta, mostren una actitud més respectuosa amb el medi ambient i són més conscients de la importància del desenvolupament sostenible.
Adoptar estils de vida saludables, també en el lloc de treball, és fonamental per mantenir i millorar la salut dels treballadors.
Com i cada quant s'ha de menjar?
Què puc fer a la feina per moure'm més?
Practicar un mínim de trenta minuts d'activitat física moderada cinc cops per setmana redueix a la meitat el risc de patir malalties cardiovasculars, diabetis tipus 2 i obesitat.
Des del lloc de treball es poden acumular alguns d'aquest minuts diaris.
Recomanacions per millorar l'equilibri nutricional dels àpats i del contingut de les màquines expenedores d'aliments i begudes
Una vida saludable no depèn només dels nostres hàbits, sinó també de les condicions del medi en què vivim, que tenen un paper rellevant en diverses afeccions i malalties contemporànies i, per extensió, en el benestar i la qualitat de vida de la societat.
Per això, els especialistes en salut ambiental analitzen, corregeixen, controlen i promouen mesures per prevenir aquells factors del medi que potencialment poden afectar de forma adversa la salut de les generacions actuals i futures, com ara els que estan relacionats amb la contaminació atmosfèrica, la qualitat de l'aigua destinada al consum humà, la temperatura, l'exposició a determinades radiacions, agents químics, residus o plagues, entre altres.
Tots tenim la possibilitat de canviar el nostre entorn.
Sovint ens sentim incòmodes amb algun aspecte de la nostra vida o del nostre entorn.
Davant d'això hom pot tenir tres actituds:
La recomanació per potenciar la salut és caminar a bon pas durant trenta minuts (que poden fer-se en períodes de deu minuts) al menys cinc dies a la setmana.
Altres aspectes que us ajudaran a tenir una vida activa:
A més a més totes aquestes propostes ajudaran a reduir el diòxid de carboni.
La sèrie " Bricolatge emocional " de TV3 fa un recorregut pels aspectes de la nostra vida que podem millorar per tal de ser més feliços.
Fan capítols de trenta minuts i tracten temes com l'amor, la comunicació, l'estrès, la mort, etcètera.
Viatja i aprèn: pots viatjar arreu del món fent estades a granges orgàniques.
Amb el teu treball a la granja rebràs menjar, allotjament gratuït...
Utilitzar el transport públic sempre que es pugui, caminar, bicicleta, etcètera.
Utilitzar els punts de reciclatge de residus de la comunitat.
Segons l'Organització Mundial de la Salut (OMS) les condicions fonamentals per tenir una bona salut són:
Una bona salut és el millor dels recursos que tenim per poder desenvolupar-nos socialment, econòmicament i personalment.
I alhora l'entorn influeix en la nostra salut.
La salut de la comunitat influeix en la salut de la persona.
Moltes malalties es produeixen per les condicions de l'entorn i la comunitat on viuen les persones.
Així, aspectes com l'aigua que bevem, l'aire que respirem, les possibilitats d'anar a passejar que ofereix el nostre entorn, l'accés a biblioteques o el tenir una xarxa social forta tenen un efecte en la salut.
Les decisions que prenem individualment (fumar, el nivell d'activitat física o l'alimentació) estan molt influenciades per l'entorn i la comunitat, de tal manera que el que pensem que és una decisió personal moltes vegades és una facilitació de l'entorn.
La branca de la salut que cuida aquests aspectes es diu promoció de la salut, que es defineix com 'El procés de capacitar les persones perquè augmentin el control sobre la seva salut i per millorar-la'.
La salut és un recurs per a la vida quotidiana, més que un objectiu.
La promoció de la salut pretén fer atractiva, fàcil i propera l'opció més saludable per a la nostra salut.
Són exemples d'aquesta manera de promocionar la salut:
L'estrès s'ha convertit en un problema de salut pública pel seu impacte en el benestar físic i mental de la gent.
Les persones afectades poden patir, entre d'altres afeccions, mal de cap, insomni, problemes digestius i alteracions cardiovasculars.
Les responsabilitats diàries, la pressió laboral, els canvis sobtats i experiències de vida determinades, com ara l'aparició d'una malaltia, la pèrdua d'un ésser estimat o les dificultats econòmiques, en són algunes de les causes.
Per prevenir i controlar l'estrès, podeu seguir les recomanacions següents:
Reserveu una estona del dia a fer alguna cosa que us agradi i que us faci sentir bé.
- Relacioneu-vos amb el vostre entorn.
Jugueu amb els vostres fills i nets, feu activitats en família, sortiu amb els amics, etc.
- Feu activitat física diàriament.
La pràctica habitual d'activitat física disminueix l'estrès, l'ansietat, la depressió i millora la salut mental en general.
El ioga i el taitxí són dues bones opcions.
Seguiu una dieta variada i equilibrada en nutrients, quantitat i freqüència.
Dormiu les hores necessàries per trobar-vos bé i rendir l'endemà i feu-ho en un entorn saludable.
Mantingueu uns horaris regulars a l'hora d'anar a dormir i de llevar-vos, fins i tot durant els caps de setmana.
Les persones que prenen drogues tenen un risc més alt de patir trastorns de l'estat d'ànim, com depressió i angoixa.
Durant l'hivern l'exposició a les baixes temperatures i la circulació de diversos virus que causen infeccions respiratòries, com ara el refredat, la grip i la bronquiolitis, poden posar en risc la nostra salut.
Aquestes malalties s'encomanen fàcilment, però es poden prevenir amb algunes mesures senzilles, com ara la vacunació, en el cas de les persones que tenen alguna condició de risc, i l'adopció d'unes bones pràctiques d'higiene.
Vacunar-se, abrigar-se, hidratar-se i rentar-se les mans són algunes mesures que poden ajudar a prevenir les malalties pròpies de l'estació més freda de l'any.
Si us trobeu malament, truqueu al 061 CatSalut Respon i us informarem del que heu de fer.
Seguiu aquestes pautes i gaudiu d'un hivern sense BRRR.
Els vostres fills estan vacunats correctament?
Recordeu que la vacunació és la millor manera de protegir-los de les malalties i d'evitar que les transmetin a altres persones.
Les vacunes tenen la capacitat de provocar una resposta del sistema immunitari similar a la que produiria la malaltia.
D'aquesta manera, el cos crea defenses que en un futur han d'evitar que es contregui la malaltia en cas que la persona hi estigui exposada.
Per això és important que consulteu el calendari de vacunacions sistemàtiques.
Si detecteu que als vostres fills els en fa falta alguna dosi, contacteu amb el vostre professional de referència.
La detecció del càncer en les fases inicials és fonamental per millorar el pronòstic de la malaltia.
Per això, es conviden certs grups de població a fer-se una prova que permeti detectar la presència encara asimptomàtica d'alguns tipus de càncers freqüents en el nostre medi.
- Una mamografia cada dos anys a les dones d'entre els 50 i els 69 anys per detectar el càncer de mama.
A les dones que es troben en aquesta franja d'edat se'ls fa arribar una carta al domicili amb la indicació de la data i l'hora per a l'exploració.
- Una citologia cada tres anys a les dones a partir dels 25 anys i/o 3 anys després de l'inici de les relacions sexuals, fins als 65 anys, per detectar el càncer del coll uterí.
Per realitzar-la cal adreçar-se al centre d'atenció sexual i reproductiva o a l'equip d'atenció primària corresponent.
- Un test de sang en femta cada dos anys als homes i les dones d'entre els 50 i els 69 anys per detectar el càncer colorectal.
La invitació per participar en el programa es fa arribar per correu postal al domicili.
Quant temps fa que no aneu a l'oculista?
Les revisions periòdiques són molt importants per al diagnòstic precoç de malalties i l'aplicació del tractament adequat.
Aprofiteu la primavera per realitzar les revisions periòdiques recomanades que ajuden a garantir un bon estat de salut.
- Visiteu l'oftalmòleg i l'odontòleg, com a mínim, un cop l'any.
- Vacuneu-vos en els casos que sigui necessari.
L'administració de vacunes no només es limita a l'edat infantil.
A l'edat adulta cal rebre dosis de record d'algunes vacunes i cal vacunar-se també en circumstàncies determinades com ara l'embaràs o en cas d'un viatge a països o zones amb malalties endèmiques de les quals cal protegir-se.
La lactància materna proporciona de manera natural un aliment perfectament adaptat a les necessitats de cada nadó.
Influeix de manera positiva, tant en l'àmbit biològic com en l'emocional, en la salut de la mare i la del seu nadó.
Llevat que hi hagi problemes molt específics, totes les dones poden donar el pit i totes les llets són bones.
Si la lactància és a demanda i el nadó s'agafa bé, la mare produeix la quantitat de llet necessària.
La llet que la mare produeix durant els primers dies de postpart s'anomena "calostre".
És rica en immunoglobulines i té un color groguenc.
Entre el tercer i cinquè dia arriba la llet de transició fins que, cap als deu o quinze dies, s'instaura la llet definitiva.
Durant el sis primers mesos de vida el nadó pot prendre exclusivament llet de la mare i, a partir d'aquí, complementar la lactància materna amb la incorporació d'altres aliments.
Llevadores, infermeres, pediatres i també els grups de suport a l'alletament poden ajudar a resoldre els dubtes que poden sorgir durant el període de lactància.
La lactància materna no és només un acte nutritiu sinó que és una acció que representa molt més; proporciona consol, tendresa, afecte i comunicació entre l'infant i la mare.
Tot i així, la dona ha de poder decidir el tipus d'alletament (natural o amb llet adaptada) en funció de les seves circumstàncies i en cas que no s'opti per la lactància materna, ha de defugir, en tot moment, el sentiment de culpa.
L'alimentació en la primera infància:
Més informació i recursos relacionats
El sisè capítol de la Guia per a embarasses, dedicat al puerperi, inclou informació i recursos relacionats amb l'alletament.
Aquests microorganismes són capaços d'activar el nostre sistema immunitari, però no tenen capacitat de produir la malaltia.
Provoquen una resposta similar a la que produiria la infecció natural perquè el cos creï defenses contra la malaltia en cas que la persona hi estigui exposada.
Passen controls molt rigorosos i són aprovades per agències internacionals de medicaments.
Tot i això, com qualsevol medicament poden produir efectes adversos, en general lleus i passatgers, com reaccions locals en el punt d'injecció, febre o petites molèsties.
El risc de patir un efecte secundari greu després de l'administració d'una vacuna és molt menor que el risc de patir la malaltia si no ens vacunem.
Malgrat la seguretat i l'eficàcia demostrada de les vacunacions, actualment encara hi ha mites o falses creences al voltant d'aquest tema que l'evidència científica és capaç de desmuntar.
Vacunar-se és la millor manera de protegir-se de les malalties i evitar transmetre-les a altres persones.
El Departament de Salut de la Generalitat de Catalunya ha elaborat un calendari de vacunacions sistemàtiques en el qual s'especifiquen les malalties contra les quals cal vacunar i les edats en què cal fer-ho.
Les vacunes incloses al calendari estan indicades per a tota la població, a partir de l'edat infantil, i s'administren de forma gratuïta en els centres d'atenció primària.
Aquest calendari s'actualitza amb certa freqüència per la circulació de malalties, l'aparició de vacunes noves, la creació de combinacions vacunals i l'adequació d'aquestes a la població infantil.
Si us trobeu malament, abans d'anar a urgències, truqueu al 061 CatSalut Respon i us informaran sobre què heu de fer.
A través d'aquest servei, l'equip de professionals sanitaris que hi ha al darrere us pot orientar en el tractament, adreçar-vos a un centre adequat a la gravetat del vostre problema, o enviar-vos un metge o metgessa o una ambulància a casa en cas que es tracti d'una urgència que s'ha d'atendre de forma immediata.
Podeu trucar per telèfon, accedir-hi des de l' aplicació mòbil (si us la descarregueu prèviament) o mitjançant el xat actiu.
En general el refredat i la grip no requereixen atenció mèdica.
N'hi ha prou a descansar (i fer repòs en el cas de la grip), beure líquids (com ara, aigua, sucs, brous i infusions) per prevenir la deshidratació, i no fumar, en cas que ho feu habitualment.
Recordeu que no hi ha cap medicament que curi la malaltia (inclosos els antibiòtics!), només n'hi ha que poden alleujar-ne els símptomes.
En cas que en prengueu algun habitualment per indicació mèdica, no el deixeu.
D'altra banda, és molt important que extremeu les mesures per no transmetre el virus a altres persones.
Eviteu, especialment, el contacte amb persones que tinguin risc de patir complicacions si contrauen la infecció.
Convé tenir especial precaució si patiu malalties cròniques greus o alguna malaltia que debiliti el sistema de defenses del cos, esteu embarassada o la persona afectada és un infant, especialment si el nen o nena:
Descarrega't l'aplicació mòbil 061 CatSalut Respon
En el cas de la grip, hi ha disponible una vacuna que redueix el risc d'infecció i ajuda a prevenir possibles complicacions en persones que es troben en situació de risc.
Aquestes persones que tenen alguna condició de risc són les que s'han de vacunar i ho poden fer gratuïtament al seu centre d'atenció primària, principalment durant els mesos de novembre i desembre, però també durant la resta de l'any.
La vacuna s'ha d'administrar cada any perquè la seva preparació varia en funció dels virus gripals, que canvien cada temporada.
Vacuneu-vos contra la grip i no us la jugueu si:
I vacuneu el vostre fill o filla si té entre 6 mesos i 2 anys i antecedents de prematuritat (va néixer abans de les 32 setmanes de gestació).
La vacuna no pot produir la malaltia perquè està elaborada amb virus gripals morts.
A més, els efectes adversos són mínims i en la majoria de casos només inclouen molèsties locals lleus.
Les úniques persones a qui no se'n recomana l'administració són els infants menors de sis mesos, les persones que pateixen malaltia aguda o les que tenen al·lèrgia a algun component de la vacuna.
La calor pròpia dels mesos d'estiu pot causar problemes de salut que poden requerir atenció mèdica urgent, com ara cops de calor, casos greus de deshidratació, intoxicacions alimentàries o la descompensació de malalties cròniques, especialment les respiratòries i les cardíaques.
En aquest context i tenint en compte que el coronavirus SARS-CoV-2 continua circulant, és important continuar potenciant l'ús dels canals d'atenció no presencial per a les consultes no urgents i evitar, així, una sobrecàrrega del sistema sanitari.
La pujada de temperatures pot arribar a ser insuportable durant els mesos d'estiu.
Els aparells de refrigeració i l'aigua (tant per refrescar-te com per hidratar-te, fins i tot encara que no tinguis set) són els teus grans aliats per fer-hi front.
Altres mesures que et poden ajudar a evitar els efectes de la calor són seguir les prediccions meteorològiques perquè t'anticiparan els dies més calorosos, vestir roba lleugera, àmplia i de colors clars, limitar l'activitat física durant les hores de més calor i evitar els àpats molt calents o greixosos.
D'altra banda, és important que aprenguis a identificar els símptomes d'un cop de calor i a actuar en cas que es produeixi.
Els nadons i infants petits, les persones grans i les persones amb malalties cròniques són els qui tenen més rics de patir les conseqüències de les altes temperatures.
El cop de calor es pot manifestar amb malestar, mal de cap, mareig, pell calenta, i no suada, respiració i freqüència cardíaca accelerades, i alteracions de l'estat mental o el comportament, com ara confusió, irritabilitat o deliri.